CELEX: 32014D0555
Language: lt
Date: 1400112000000
Title: 2014 m. gegužės 15 d. Europos Parlamento ir Tarybos sprendimas Nr. 555/2014/ES dėl Sąjungos dalyvavimo kelių valstybių narių kartu įgyvendinamoje Europos metrologijos inovacijų ir mokslinių tyrimų programoje (EMPIR)  Tekstas svarbus EEE

7.6.2014   
            
            
               LT
            
            
               Europos Sąjungos oficialusis leidinys
            
            
               L 169/27
            
         EUROPOS PARLAMENTO IR TARYBOS SPRENDIMAS Nr. 555/2014/ES
   2014 m. gegužės 15 d.
   dėl Sąjungos dalyvavimo kelių valstybių narių kartu įgyvendinamoje Europos metrologijos inovacijų ir mokslinių tyrimų programoje (EMPIR)
   (Tekstas svarbus EEE)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 185 straipsnį ir 188 straipsnio antrą pastraipą,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   atsižvelgdami į Europos ekonomikos ir socialinių reikalų komiteto nuomonę (1),
   laikydamiesi įprastos teisėkūros procedūros (2),
   kadangi:
   
               (1)
            
            
               2010 m. kovo 3 d. komunikate „2020 m. Europa. Pažangaus, tvaraus ir integracinio augimo strategija“ (strategija „Europa 2020“) Komisija pabrėžė, kad norint Sąjungoje užtikrinti pažangų, tvarų ir integracinį augimą, būtina sudaryti palankias sąlygas investuoti į žinias ir inovacijas. Tą strategiją patvirtino tiek Europos Parlamentas, tiek Taryba;
            
         
               (2)
            
            
               Europos Parlamento ir Tarybos reglamentu (ES) Nr. 1291/2013 (3) sukurta bendrosios mokslinių tyrimų ir inovacijų programa „Horizontas 2020“ (2014–2020 m.) („Horizontas 2020“). „Horizontas 2020“ tikslas – užtikrinti didesnį poveikį moksliniams tyrimams ir inovacijoms, prisidedant prie viešojo sektoriaus subjektų partnerystės stiprinimo, be kita ko, Sąjungai pagal Sutarties dėl Europos Sąjungos veikimo 185 straipsnį dalyvaujant kelių valstybių narių vykdomose programose;
            
         
               (3)
            
            
               viešojo sektoriaus subjektų partnerystėmis turėtų būti siekiama plėtoti glaudesnę veiksmų sinergiją, didinti koordinavimą ir išvengti nereikalingo dubliavimosi su Sąjungos, tarptautinėmis, nacionalinėmis bei regioninėmis mokslinių tyrimų programomis ir turėtų būti visapusiškai laikomasi programos „Horizontas 2020“ bendrųjų principų, visų pirma susijusių su atvirumu ir skaidrumu. Be to, turėtų būti užtikrinta atvira prieiga prie mokslinių publikacijų;
            
         
               (4)
            
            
               Europos Parlamento ir Tarybos sprendimu Nr. 912/2009/EB (4) buvo numatytas Bendrijos finansinis įnašas į Europos metrologijos mokslinių tyrimų programą (toliau – EMRP), atitinkantis dalyvaujančiųjų valstybių įnašą, tačiau neviršijantis 200 000 000 EUR, ir skiriamas Europos bendrijos mokslinių tyrimų, technologinės plėtros ir demonstracinės veiklos septintosios bendrosios programos (2007–2013 m.), nustatytos Europos Parlamento ir Tarybos sprendimu Nr. 1982/2006/EB (5), vykdymo laikotarpiu;
            
         
               (5)
            
            
               2012 m. balandžio mėn. Komisija Europos Parlamentui ir Tarybai pateikė Europos metrologijos mokslinių tyrimų programos (EMRP) tarpinio vertinimo ataskaitą. Tą tarpinį vertinimą atliko ekspertų grupė praėjus trejiems metams po programos įgyvendinimo pradžios. Bendra ekspertų grupės nuomonė buvo ta, kad EMRP yra tinkamai valdoma bendra Europos mokslinių tyrimų programa, jau pasiekusi palyginti aukštą mokslinės, valdymo ir finansinės integracijos lygį. Tačiau ekspertų grupė paminėjo jo ribotą naudojimą pramonėje, ribotą mokslinės kompetencijos, nepriklausančios metrologijos institutams, naudojimą ir nepakankamą pajėgumų stiprinimą. Be to, šios ekspertų grupės nuomone, įgyvendinant EMRP galėtų būti kuriama labiau įtrauki Europos metrologijos mokslinių tyrimų erdvė;
            
         
               (6)
            
            
               pagal Tarybos sprendimą 2013/743/ES (6) Europos metrologijos mokslinių tyrimų programai gali būti teikiama tolesnė parama;
            
         
               (7)
            
            
               Europos metrologijos inovacijų ir mokslinių tyrimų programa (EMPIR), suderinta su strategija „Europa 2020“ ir jos pavyzdinėmis iniciatyvomis, visų pirma iniciatyvomis „Inovacijų sąjunga“, „Europos skaitmeninė darbotvarkė“, „Tausiai išteklius naudojanti Europa“ ir „Integruota globalizacijos eros pramonės politika“, bus platesnio užmojo ir įtraukesnė programa, kurią dešimt metų (2014–2024 m.) laikotarpiu vykdys 28 dalyvaujančiosios valstybės. Patobulinus ankstesnės programos elementus, EMPIR apims veiklą inovacijų ir naudojimo pramonėje, norminimo, standartizavimo ir reguliavimo tikslais atliekamų mokslinių tyrimų bei pajėgumų stiprinimo srityse;
            
         
               (8)
            
            
               dalyvaujančiosios valstybės ketina prisidėti prie EMPIR įgyvendinimo jos laikotarpiu. t.y. 2014–2024 m. Kad būtų atsižvelgta į „Horizontas 2020“ įgyvendinimo laikotarpį, kvietimai teikti pasiūlymus pagal EMPIR turėtų būti paskelbti ne vėliau kaip 2020 m. gruodžio 31 d. Tinkamai pagrįstais atvejais kvietimus teikti pasiūlymus galima paskelbti ne vėliau kaip 2021 m. gruodžio 31 d.;
            
         
               (9)
            
            
               EMPIR veikla turėtų „Horizontas 2020“ tikslus ir mokslinių tyrimų bei inovacijų sričių prioritetus, taip pat Reglamento (ES) Nr. 1291/2013 26 straipsnyje nustatytas sąlygas;
            
         
               (10)
            
            
               turėtų būti nustatyta Sąjungos finansinio dalyvavimo EMPIR „Horizontas 2020“ įgyvendinimo laikotarpiu viršutinė riba. Neviršijant tos ribos, Sąjungos įnašas turėtų būti lygus dalyvaujančiųjų valstybių įnašui į EMPIR, kad būtų pasiektas didelis sverto efektas ir užtikrinta tvirtesnė dalyvaujančiųjų valstybių programų integracija;
            
         
               (11)
            
            
               laikantis Reglamento (ES) Nr. 1291/2013 tikslų, visos valstybės narės ir visos „Horizontas 2020“ asocijuotosios šalys turėtų turėti teisę dalyvauti EMPIR;
            
         
               (12)
            
            
               Sąjungos finansinis įnašas turėtų būti teikiamas su sąlyga, kad dalyvaujančiosios valstybės oficialiai įsipareigos prisidėti prie EMPIR įgyvendinimo ir kad jos tuos įsipareigojimus vykdys. Dalyvaujančiųjų valstybių narių įnašai į EMPIR turėtų apimti įnašą administracinėms sąnaudoms padengti, laikantis 5 % EMPIR biudžeto viršutinės ribos. Kad būtų užtikrintas dalyvaujančiųjų valstybių gebėjimas finansuoti atrinktuose projektuose dalyvaujančius savo nacionalinius subjektus, tokius kaip nacionaliniai metrologijos institutai (NMI) ir specializuoti institutai (SI), jos turėtų įsipareigoti prireikus savo įnašą į EMPIR padidinti savo įnašo 50 % dydžio rezerviniu finansavimu;
            
         
               (13)
            
            
               bendrai įgyvendinant EMPIR programą reikalinga įgyvendinimo struktūra. Dalyvaujančiosios valstybės susitarė dėl EMRP programos įgyvendinimo struktūros ir 2007 m. įsteigė EURAMET e.V. (EURAMET) – Europos regioninę metrologijos organizaciją, kuri yra pelno nesiekianti asociacija pagal Vokietijos teisę. EURAMET veikla apima taip pat ir uždavinius bei įsipareigojimus, susijusius su metrologijos derinimu visoje Europoje ir pasaulyje. Tapti EURAMET nariais gali visi Europos NMI, o asocijuotaisiais nariais – SI. Narystė EURAMET organizacijoje nepriklauso nuo to, ar vykdomos nacionalinės metrologijos mokslinių tyrimų programos. Atsižvelgiant į tai, kad, kaip nustatyta EMRP tarpinio vertinimo ataskaitoje, EURAMET valdymo struktūra veiksmingai ir kokybiškai padeda įgyvendinti EMRP, EURAMET reikėtų pasitelkti įgyvendinant ir EMPIR. Todėl EURAMET turėtų būti Sąjungos finansinio įnašo gavėja;
            
         
               (14)
            
            
               kad EMPIR tikslai būtų pasiekti, EURAMET turėtų teikti finansinę paramą daugiausia dotacijomis, skirtomis EURAMET lygiu atrinktų veiksmų dalyviams. Šie veiksmai turėtų būti atrenkami paskelbus kvietimus teikti pasiūlymus EURAMET atsakomybe. Atrenkant pasiūlymus ir skirstant finansavimą, kuris teikiamas iš EMPIR projektams skiriamo Sąjungos finansinio įnašo ir dalyvaujančiųjų valstybių įnašų, turėtų būti privaloma laikytis sudaryto eiliškumo sąrašo;
            
         
               (15)
            
            
               Sąjungos finansinis įnašas turėtų būti administruojamas pagal Europos Parlamento ir Tarybos reglamente (ES, Euratomas) Nr. 966/2012 (7) ir Komisijos deleguotajame reglamente (ES) Nr. 1268/2012 (8) išdėstytus patikimo finansų valdymo principą ir atitinkamas netiesioginio valdymo taisykles;
            
         
               (16)
            
            
               kad būtų apsaugoti Sąjungos finansiniai interesai, Komisija turėtų turėti teisę sumažinti Sąjungos finansinį įnašą, sustabdyti arba nutraukti jo teikimą, jei EMPIR programa įgyvendinama netinkamai, iš dalies ar vėluojant arba jei dalyvaujančiosios valstybės neprisideda, prisideda tik iš dalies arba vėluoja prisidėti prie EMPIR programos finansavimo. Tos teisės turėtų būti numatytos įgaliojimų suteikimo susitarime, kurį turi sudaryti Sąjunga ir EURAMET;
            
         
               (17)
            
            
               supaprastinimo tikslais administracinė našta turėtų būti sumažinta visoms šalims. Reikėtų vengti dvigubo audito, neproporcingo kiekio dokumentų ir ataskaitų. Atliekant auditą prireikus turėtų būti atsižvelgiama į nacionalinių programų ypatumus;
            
         
               (18)
            
            
               pagal šį sprendimą suteiktų Sąjungos lėšų gavėjų auditas turėtų būti atliekamas taip, kad būtų užtikrintas administracinės naštos sumažėjimas, kaip numatyta Reglamente (ES) Nr. 1291/2013;
            
         
               (19)
            
            
               dalyvaujant EMPIR lėšomis finansuojamuose netiesioginiuose veiksmuose taikomas Europos Parlamento ir Tarybos reglamentas (ES) Nr. 1290/2013 (9). Tačiau, atsižvelgiant į specifinius su EMPIR programos vykdymu susijusius poreikius, būtina pagal to reglamento 1 straipsnio 3 dalį numatyti nukrypti nuo to reglamento leidžiančias nuostatas;
            
         
               (20)
            
            
               dalyvaujančiųjų valstybių įnašą daugiausia sudaro atrinktuose projektuose dalyvaujantiems NMI ir SI skirtas institucinis finansavimas. Dalyvaujančiųjų valstybių įnašas taip pat turėtų apimti įnašą piniginėmis įmokomis EMPIR administracinėms sąnaudoms padengti. Dalis Sąjungos įnašo turėtų būti skiriama kitiems nei NMI ir SI subjektams, dalyvaujantiems atrinktuose projektuose. Apskaičiuojant Sąjungos finansinį įnašą, skirtą EMPIR projektuose dalyvaujantiems NMI ir SI, reikėtų užtikrinti, kad Sąjungos įnašas EMPIR neviršytų dalyvaujančiųjų valstybių įnašo. Kadangi dalyvaujančiųjų valstybių NMI ir SI institucinis finansavimas atitinka pridėtines EMPIR projektams skirtas išlaidas, kurios iš Sąjungos įnašo nekompensuojamos, NMI ir SI netiesioginių tinkamų finansuoti sąnaudų finansavimo nustatyto dydžio normą reikėtų pritaikyti palyginti su nustatyto dydžio norma, nustatyta Reglamentu (ES) Nr. 1290/2013. NMI ir SI netiesioginių tinkamų finansuoti sąnaudų finansavimo nustatyto dydžio normą reikėtų nustatyti remiantis visomis netiesioginėmis sąnaudomis, EMRP projektuose dalyvaujančių NMI ir SI deklaruotomis tinkamomis finansuoti, kurios nesikeis ir gali būti laikomos patikima EMPIR projektuose dalyvausiančių NMI ir SI netiesioginių sąnaudų orientacine suma. Kadangi tos netiesioginės sąnaudos siekia 140 % visų NMI ir SI tiesioginių tinkamų finansuoti sąnaudų, išskyrus su subranga susijusias tiesiogines tinkamas finansuoti sąnaudas ir nemokamus nepiniginius įnašus, nenaudotus gavėjų patalpose, NMI ir SI netiesioginių sąnaudų finansavimo nustatyto dydžio norma turėtų, kaip nustatyta Reglamente (ES) Nr. 1290/2013,būti sumažinta nuo 25 % iki 5 %. Todėl NMI ir SI atžvilgiu tikslinga numatyti leidžiančią nukrypti nuo to reglamento 29 straipsnio nuostatą. Kiti EMPIR projektuose dalyvaujantys subjektai turėtų būti finansuojami pagal tą reglamentą;
            
         
               (21)
            
            
               EMPIR kvietimai teikti pasiūlymus taip pat turėtų būti skelbiami dalyviams skirtame bendrame portale ir pasitelkiant kitas Komisijos valdomas programos „Horizontas 2020“ elektronines sklaidos priemones;
            
         
               (22)
            
            
               finansavimo modelio pagal Sąjungos ir ne Sąjungos lėšų balanso principą tinkamumas turėtų būti iš naujo įvertintas EMPIR tarpinio vertinimo metu;
            
         
               (23)
            
            
               Sąjungos finansiniai interesai turėtų būti apsaugoti proporcingomis priemonėmis, taikomomis viso išlaidų ciklo metu, įskaitant pažeidimų prevenciją, nustatymą ir tyrimą, prarastų, neteisingai išmokėtų ar netinkamai panaudotų lėšų susigrąžinimą ir atitinkamais atvejais administracines ir finansines nuobaudas pagal Reglamentą (ES, Euratomas) Nr. 966/2012;
            
         
               (24)
            
            
               Komisija turėtų atlikti tarpinį vertinimą, kuriuo pirmiausia būtų įvertinta EMPIR programos kokybė, veiksmingumas ir pažanga siekiant nustatytų tikslų, taip pat turėtų atlikti galutinį vertinimą ir parengti tų vertinimų ataskaitą;
            
         
               (25)
            
            
               Komisijai paprašius EURAMET ir dalyvaujančiosios valstybės turėtų pateikti visą informaciją, kurią Komisija turi įtraukti į EMPIR programos vertinimo ataskaitas;
            
         
               (26)
            
            
               šiuo sprendimu siekiama Sąjungos dalyvavimo EMPIR, konkrečiai, kad būtų remiamas tinkamų, integruotų ir tikslą atitinkančių metrologijos sprendimų pateikimas ir integruotos Europos metrologijos mokslinių tyrimų sistemos, kuri turėtų kritinę masę ir kurioje būtų aktyviai dalyvaujama regioniniu, nacionaliniu, Europos ir tarptautiniu lygiu, kūrimas, ir šio tikslo valstybės narės, veikdamos vienos, negali deramai pasiekti. Dėl metrologijos reikalavimų masto ir sudėtingumo būtinos investicijos, viršijančios NMI ir jų SI pagrindinius mokslinių tyrimų biudžetus. Pačių moderniausių metrologijos sprendimų moksliniams tyrimams ir plėtrai reikalinga kompetencija yra pasklidusi po įvairias valstybes, todėl vien nacionaliniu lygiu jos sutelkti neįmanoma. Kadangi dėl šių priežasčių to tikslo būtų geriau siekti Sąjungos lygmeniu, pagal nuoseklų Europos metodą integruojant nacionalines pastangas, suvienijant atskiras nacionalines mokslinių tyrimų programas, padedant rengti bendras tarpvalstybines mokslinių tyrimų ir finansavimo strategijas ir sutelkiant reikalingą subjektų ir investicijų kritinę masę, laikydamasi Europos Sąjungos sutarties 5 straipsnyje nustatyto subsidiarumo principo, Sąjunga gali patvirtinti priemones. Pagal tame straipsnyje nustatytą proporcingumo principą šiuo sprendimu neviršijama to, kas būtina nurodytam tikslui pasiekti,
            
         PRIĖMĖ ŠĮ SPRENDIMĄ:
   1 straipsnis
   Dalyvavimas Europos metrologijos inovacijų ir mokslinių tyrimų programoje
   1.   Sąjunga dalyvauja Europos metrologijos inovacijų ir mokslinių tyrimų programoje (EMPIR), kurią kartu įgyvendina Airija, Austrija, Belgija, Bosnija ir Hercegovina, Bulgarija, Čekija, Danija, Estija, Graikija, Ispanija, Italija, Jungtinė Karalystė, Kroatija, Lenkija, Norvegija, Nyderlandai, Portugalija, Prancūzija, Rumunija, Serbija, Slovakija, Slovėnija, Suomija, Švedija, Šveicarija, Turkija, Vengrija ir Vokietija, (toliau – dalyvaujančiosios valstybės), pagal šiuo sprendimu nustatytas sąlygas.
   2.   Bet kuri kita nei 1 dalyje išvardyta valstybė narė ir bet kuri kita „Horizontas 2020“ asocijuotoji šalis gali dalyvauti EMPIR, su sąlyga, kad ji atitinka šio sprendimo 3 straipsnio 1 dalies c punkte nustatytą sąlygą. Jei ji atitinka 3 straipsnio 1 dalies c punkte nustatytas sąlygas ji šio sprendimo tikslais laikoma dalyvaujančiąja valstybe.
   2 straipsnis
   Sąjungos finansinis įnašas
   1.   Sąjungos finansinis įnašas, įskaitant ELPA asignavimus, EMPIR programai yra ne daugiau kaip 300 000 000 EUR. Sąjungos finansinis įnašas mokamas iš bendrojo Sąjungos biudžeto asignavimų, skirtų atitinkamoms Sprendimu 2013/743/ES sukurtos specialiosios programos, kuria įgyvendinama „Horizontas 2020“, dalims, pagal Reglamento (ES, Euratomas) Nr. 966/2012 58 straipsnio 1 dalies c punkto vi papunktį ir 60 bei 61 straipsnius, visų pirma iš II dalies „Pramonės pirmavimas“ ir III dalies „Visuomenės uždaviniai“.
   2.   Neviršijant 1 dalyje nustatytos sumos, Sąjungos finansinis įnašas yra lygus dalyvaujančiųjų valstybių įnašams į EMPIR, neįskaitant dalyvaujančiųjų valstybių įnašų administracinėms sąnaudoms, viršijančioms 5 % EMPIR biudžeto, padengti.
   3.   EMPIR administracinės sąnaudos iš Sąjungos finansinio įnašo nedengiamos.
   3 straipsnis
   Sąjungos finansinio įnašo teikimo sąlygos
   1.   Sąjungos finansinis įnašas teikiamas, jei tenkinamos tokios sąlygos:
   
               a)
            
            
               dalyvaujančiosios valstybės įrodo, kad EMPIR atitinka I ir II priedų reikalavimus;
            
         
               b)
            
            
               dalyvaujančiosios valstybės arba jų paskirti NMI paskiria EURAMET e.V. (EURAMET) struktūra, atsakinga už EMPIR įgyvendinimą ir Sąjungos finansinio įnašo gavimą, skirstymą ir stebėseną;
            
         
               c)
            
            
               kiekviena dalyvaujančioji valstybė įsipareigoja prisidėti prie EMPIR finansavimo ir sukaupti 50 % įsipareigojimo sumos dydžio lėšų rezervą;
            
         
               d)
            
            
               EURAMET įrodo, kad sugeba įgyvendinti EMPIR programą, įskaitant Sąjungos finansinio įnašo gavimą, paskirstymą ir stebėseną, netiesiogiai valdydama Sąjungos biudžetą pagal Reglamento (ES, Euratomas) Nr. 966/2012 58, 60 ir 61 straipsnius; ir
            
         
               e)
            
            
               pagal III priedą nustatomas EMPIR programos valdymo modelis.
            
         2.   EMPIR programos įgyvendinimo laikotarpiu Sąjungos finansinio įnašo teikimui taip pat taikomos tokios sąlygos:
   
               a)
            
            
               EURAMET įgyvendina I priede nustatytus EMPIR programos tikslus ir II priede nurodytus veiksmus pagal dalyvavimo ir sklaidos taisykles, nurodytas 5 straipsnyje;
            
         
               b)
            
            
               išlaikomas tinkamas ir efektyvus valdymo modelis, atitinkantis III priedą;
            
         
               c)
            
            
               EURAMET laikosi Reglamento (ES, Euratomas) Nr. 966/2012 60 straipsnio 5 dalyje nustatytų ataskaitų teikimo reikalavimų; ir
            
         
               d)
            
            
               vykdomi šio straipsnio 1 dalies c punkte nurodyti įsipareigojimai.
            
         4 straipsnis
   Dalyvaujančiųjų valstybių įnašai
   Dalyvaujančiųjų valstybių įnašus sudaro:
   
               a)
            
            
               EMPIR projektuose dalyvaujančių NMI ir SI institucinio finansavimo įnašai;
            
         
               b)
            
            
               finansiniai įnašai EMPIR administracinėms sąnaudoms padengti.
            
         5 straipsnis
   Dalyvavimo ir sklaidos taisyklės
   1.   Reglamento (ES) Nr. 1290/2013 taikymo tikslais EURAMET laikoma finansavimo įstaiga ir teikia finansinę paramą netiesioginiams veiksmams pagal šio sprendimo II priedą.
   2.   Nukrypstant nuo Reglamento (ES) Nr. 1290/2013 29 straipsnio 1 dalies, EMPIR lėšomis finansuojamuose projektuose dalyvaujančių NMI ir SI netiesioginės tinkamos finansuoti sąnaudos nustatomos visoms jų tiesioginėms tinkamoms finansuoti sąnaudoms pritaikant 5 % nustatyto dydžio normą, neįskaičiuojant tiesioginių tinkamų finansuoti subrangos sąnaudų ir trečiųjų šalių suteiktų išteklių, kurie nenaudojami gavėjo patalpose, taip pat finansinės paramos trečiosioms šalims.
   3.   Atliekant 12 straipsnyje nurodytą EMPIR tarpinį vertinimą, atliekamas ir visų EMPIR lėšomis finansuojamuose projektuose dalyvaujančių NMI ir SI netiesioginių sąnaudų ir atitinkamo institucinio finansavimo įvertinimas.
   4.   Remdamasi šiuo įvertinimu, 2 straipsnio 2 dalies tikslu EURAMET gali pritaikyti šio straipsnio 2 dalyje nustatytą nustatyto dydžio normą.
   5.   Jei to nepakanka, EURAMET, nukrypdama nuo Reglamento (ES) Nr. 1290/2013 28 straipsnio 3 dalies, gali EMPIR lėšomis finansuojamuose projektuose dalyvaujančių NMI ir SI tinkamoms finansuoti sąnaudoms taikyti mažesnę kompensavimo normą.
   6 straipsnis
   EMPIR įgyvendinimas
   1.   EMPIR programa įgyvendinama pagal metinius darbo planus.
   2.   Pagal EURAMET finansinė parama teikiama daugiausia dotacijomis, skirtomis dalyviams, remiantis kvietimų teikti pasiūlymus rezultatais.
   Prieš nustatydama kiekvieno kvietimo teikti pasiūlymus temas, EURAMET pakviečia suinteresuotus asmenis arba organizacijas, priklausančius metrologijos mokslinių tyrimų bendruomenei, ir naudotojus pasiūlyti galimas mokslinių tyrimų temas.
   7 straipsnis
   Sąjungos ir EURAMET susitarimai
   1.   Jei pagal Reglamento (ES, Euratomas) Nr. 966/2012 61 straipsnio 1 dalį atliekamas EURAMET ex ante vertinimas yra teigiamas, Komisija Sąjungos vardu su EURAMET sudaro įgaliojimų suteikimo susitarimą ir metinius lėšų pervedimo susitarimus.
   2.   1 dalyje nurodytas įgaliojimų suteikimo susitarimas sudaromas pagal Reglamento (ES, Euratomas) Nr. 966/2012 58 straipsnio 3 dalį ir 60 bei 61 straipsnius ir pagal Deleguotojo reglamento (ES) Nr. 1268/2012 40 straipsnį. Jame taip pat nustatoma:
   
               a)
            
            
               su veiklos rodikliais, nustatytais Sprendimo (ES) 2013/743/ES II priede, susiję reikalavimai EURAMET įnašui;
            
         
               b)
            
            
               su stebėsena, nustatyta Sprendimo (ES) 2013/743/ES III priede, susiję reikalavimai EURAMET įnašui;
            
         
               c)
            
            
               konkretūs veiklos rodikliai, susiję su EURAMET veikimu;
            
         
               d)
            
            
               reikalavimai, keliami EURAMET, dėl informacijos apie administracines sąnaudas ir išsamių EMPIR įgyvendinimo duomenų teikimo;
            
         
               e)
            
            
               duomenų, kurių reikia, kad Komisija galėtų įvykdyti sklaidos ir ataskaitų teikimo prievoles, teikimo tvarka;
            
         
               f)
            
            
               nuostatos dėl EMPIR kvietimų teikti pasiūlymus paskelbimo, visų pirma dalyviams skirtame bendrame portale ir pasitelkiant kitas Komisijos valdomas programos „Horizontas 2020“ elektronines sklaidos priemones.
            
         8 straipsnis
   Sąjungos finansinio įnašo teikimo nutraukimas, finansinio įnašo sumažinimas arba teikimo sustabdymas
   Jei EMPIR nėra įgyvendinama arba įgyvendinama netinkamai, iš dalies ar vėluojant, Komisija, atsižvelgdama į faktinį EMPIR įgyvendinimą, gali nutraukti Sąjungos finansinio įnašo teikimą, jį proporcingai sumažinti arba jį sustabdyti.
   Jei dalyvaujančiosios valstybės prie EMPIR programos finansavimo neprisideda, prisideda iš dalies arba vėluoja prisidėti, Komisija gali nutraukti, proporcingai sumažinti arba sustabdyti Sąjungos finansinio įnašo teikimą, atsižvelgdama į dalyvaujančiųjų valstybių EMPIR programai įgyvendinti skirtą finansavimo sumą.
   9 straipsnis
   
      Ex post auditas
   1.   Netiesioginių veiksmų išlaidų ex post auditus atlieka EURAMET, vadovaudamasi Reglamento (ES) Nr. 1291/2013 29 straipsniu.
   2.   1 dalyje nurodytą auditą Komisija gali nuspręsti atlikti pati. Tokiais atvejais ji tai daro vadovaudamasi taikytinomis taisyklėmis, visų pirma reglamentų (ES, Euratomas) Nr. 966/2012, (ES) Nr. 1290/2013 ir (ES) Nr. 1291/2013 nuostatomis.
   10 straipsnis
   Sąjungos finansinių interesų apsauga
   1.   Komisija imasi atitinkamų priemonių užtikrinti, kad įgyvendinant pagal šį sprendimą finansuojamus veiksmus Sąjungos finansiniai interesai būtų apsaugoti taikant sukčiavimo, korupcijos ir kitos neteisėtos veiklos prevencijos priemones, vykdant veiksmingus patikrinimus, o nustačius pažeidimus – susigrąžinant neteisėtai išmokėtas sumas ir prireikus taikant veiksmingas, proporcingas ir atgrasomas administracines ir finansines sankcijas.
   2.   EURAMET suteikia Komisijos darbuotojams ir kitiems jos ir Audito Rūmų įgaliotiems asmenims galimybę patekti į savo objektus ir patalpas ir susipažinti su visa informacija, įskaitant informaciją elektroniniu formatu, kurios jiems reikia auditui atlikti.
   3.   Europos kovos su sukčiavimu tarnyba (OLAF) gali atlikti tyrimus, įskaitant patikras ir patikrinimus vietoje, remdamasi Tarybos reglamente (Euratomas, EB) Nr. 2185/96 (10) ir Europos Parlamento ir Tarybos reglamente (ES, Euratomas) Nr. 883/2013 (11) išdėstytomis nuostatomis ir procedūromis, siekdama nustatyti, ar būta Sąjungos finansiniams interesams kenkiančių sukčiavimo, korupcijos arba kitos neteisėtos veiklos atvejų, susijusių su pagal šį sprendimą finansuojamu dotacijos susitarimu, dotacijos sprendimu ar sutartimi.
   4.   Į sutartis, dotacijos susitarimus ir dotacijos sprendimus, kurie sudaromi ir priimami įgyvendinant šį sprendimą, įtraukiamos nuostatos, kuriomis Komisija, EURAMET, Audito Rūmai ir OLAF aiškiai įgaliojami atlikti tokį auditą ir tokius tyrimus pagal atitinkamas savo kompetencijos sritis.
   5.   Įgyvendindamos EMPIR programą, dalyvaujančiosios valstybės imasi teisėkūros, reguliavimo, administracinių ir kitų priemonių, būtinų Sąjungos finansiniams interesams apsaugoti, visų pirma užtikrinti visišką visų Sąjungai priklausančių sumų susigrąžinimą pagal Reglamentą (ES, Euratomas) Nr. 966/2012 ir Deleguotąjį reglamentą (ES) Nr. 1268/2012.
   11 straipsnis
   Informacijos pateikimas
   1.   Komisijos prašymu EURAMET jai pateikia visą 12 straipsnyje nurodytoms ataskaitoms rengti reikalingą informaciją.
   2.   Dalyvaujančiosios valstybės per EURAMET Komisijai pateikia visą su EMPIR finansiniu valdymu susijusią informaciją, kurią jų paprašė pateikti Europos Parlamentas, Taryba arba Audito Rūmai.
   3.   Komisija šio straipsnio 2 dalyje nurodytą informaciją įtraukia į 12 straipsnyje nurodytas ataskaitas.
   12 straipsnis
   Vertinimas
   1.   Iki 2017 m. birželio 30 d. Komisija, padedama nepriklausomų ekspertų, atlieka tarpinį EMPIR vertinimą. Komisija parengia to vertinimo ataskaitą, į kurią įtraukiamos Komisijos vertinimo išvados ir pastabos. Tą ataskaitą Komisija iki 2017 m. gruodžio 31 d. pateikia Europos Parlamentui ir Tarybai. Tarpiniame programos „Horizontas 2020“ vertinime atsižvelgiama į tarpinio EMPIR vertinimo rezultatą.
   2.   Sąjungos dalyvavimo EMPIR programoje laikotarpio pabaigoje, bet ne vėliau kaip 2024 m. gruodžio 31 d., Komisija atlieka galutinį EMPIR vertinimą. Komisija parengia to vertinimo ataskaitą, į kurią įtraukiami vertinimo rezultatai. Tą ataskaitą Komisija pateikia Europos Parlamentui ir Tarybai.
   13 straipsnis
   Įsigaliojimas
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   14 straipsnis
   Adresatai
   Šis sprendimas skirtas valstybėms narėms.
   
      Priimta Briuselyje 2014 m. gegužės 15 d.
      
         
            Europos Parlamento vardu
         
         
            Pirmininkas
         
         M. SCHULZ
      
      
         
            Tarybos vardu
         
         
            Pirmininkas
         
         D. KOURKOULAS
      
   
   
      (1)  2013 m. gruodžio 10 d. nuomonė (dar nepaskelbta Oficialiajame leidinyje).
   
      (2)  2014 m. balandžio 15 d. Europos Parlamento pozicija (dar nepaskelbta Oficialiajame leidinyje) ir 2014 m. gegužės 6 d. Tarybos sprendimas.
   
      (3)  2013 m. gruodžio 11 d. Europos Parlamento ir Tarybos reglamentas (ES) Nr. 1291/2013, kuriuo sukuriama bendroji mokslinių tyrimų ir inovacijų programa „Horizontas 2020“ (2014–2020 m.) ir panaikinamas Sprendimas Nr. 1982/2006/EB (OL L 347, 2013 12 20, p. 104).
   
      (4)  2009 m. rugsėjo 16 d. Europos Parlamento ir Tarybos sprendimas Nr. 912/2009/EB dėl Bendrijos dalyvavimo kelių valstybių narių įgyvendinamoje Europos metrologijos mokslinių tyrimų ir technologijų plėtros programoje (OL L 257, 2009 9 30, p. 12).
   
      (5)  2006 m. gruodžio 18 d. Europos Parlamento ir Tarybos sprendimas Nr. 1982/2006/EB dėl Europos bendrijos mokslinių tyrimų, technologinės plėtros ir demonstracinės veiklos septintosios bendrosios programos (2007–2013 m.) (OL L 412, 2006 12 30, p. 1).
   
      (6)  2013 m. gruodžio 3 d. Tarybos sprendimas 2013/743/ES dėl specialiosios programos, kuria įgyvendinama bendroji mokslinių tyrimų ir inovacijų programa „Horizontas 2020“ (2014–2020 m.), sukūrimo ir kuriuo panaikinami sprendimai 2006/971/EB, 2006/972/EB, 2006/973/EB, 2006/974/EB ir 2006/975/EB (OL L 347, 2013 12 20, p. 965).
   
      (7)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).
   
      (8)  2012 m. spalio 29 d. Komisijos deleguotasis reglamentas (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių taikymo taisyklių (OL L 362, 2012 12 31, p. 1).
   
      (9)  2013 m. gruodžio 3 d. Europos Parlamento ir Tarybos reglamentas (ES) Nr. 1290/2013, kuriuo nustatomos bendrosios mokslinių tyrimų ir inovacijų programos „Horizontas 2020“ (2014–2020 m.) dalyvavimo ir sklaidos taisyklės atliekamų tyrimų ir kuriuo panaikinami reglamentas (EB) Nr. 1906/2006 (OL L 347, 2013 12 20, p. 81).
   
      (10)  1996 m. lapkričio 11 d. Tarybos reglamentas (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų (OL L 292, 1996 11 15, p. 2).
   
      (11)  2013 m. rugsėjo 11 d. Europos Parlamento ir Tarybos reglamentas (ES, Euratomas) Nr. 883/2013 dėl Europos kovos su sukčiavimu tarnybos (OLAF) atliekamų tyrimų ir kuriuo panaikinami Europos Parlamento ir Tarybos reglamentas (EB) Nr. 1073/1999 ir Tarybos reglamentas (Euratomas) Nr. 1074/1999 (OL L 248, 2013 9 18, p. 1).
   
      I PRIEDAS
      
         EMPIR TIKSLAI
      
      EMPIR siekiama šių bendrų tikslų:
      
                  a)
               
               
                  teikti tinkamus, integruotus ir tikslą atitinkančius metrologijos sprendimus, kuriais remiamos inovacijos ir pramonės konkurencingumas, taip pat matavimo technologijas, skirtas visuomenės uždaviniams, pavyzdžiui, sveikatos priežiūros, aplinkos ir energetikos srityse, spręsti, įskaitant paramą formuojant ir įgyvendinant politiką;
               
            
                  b)
               
               
                  sukurti integruotą Europos metrologijos mokslinių tyrimų sistemą, kuri turėtų kritinę masę ir kurioje būtų aktyviai dalyvaujama regioniniu, nacionaliniu, Europos ir tarptautiniu lygiais.
               
            
   
      II PRIEDAS
      
         EMPIR LĖŠOMIS REMIAMI NETIESIOGINIAI VEIKSMAI
      
      
               
                  1.
               
               
                  EMPIR lėšomis gali būti remiami šie netiesioginiai veiksmai bendrų mokslinių tyrimų ir technologinės plėtros srityje:
                  
                              1.1.
                           
                           
                              moksliniai ir techniniai veiksmai, kuriais remiama fundamentinė mokslinė metrologija ir grindžiami visi tolesni etapai, įskaitant taikomuosius metrologijos mokslinius tyrimus ir plėtrą, taip pat su metrologija susijusias paslaugas;
                           
                        
                              1.2.
                           
                           
                              metrologijos moksliniai tyrimai, kuriais siekiama pateikti visuomenės uždavinių sprendimus, orientuotus į energetiką, aplinką ir sveikatos priežiūrą;
                           
                        
                              1.3.
                           
                           
                              moksliniai tyrimai, kuriais plėtojamos naujoviškos matavimo priemonės, kuriomis pramonė skatinama įsisavinti metrologijos technologijas, kad galėtų skatinti pramonės inovacijas;
                           
                        
                              1.4.
                           
                           
                              ikinormatyviniai ir bendranormatyviniai metrologijos moksliniai tyrimai ir plėtra, skirti prioritetiniams dokumentų standartams, siekiant dalyvaujančiųjų valstybių metrologijos institutų kompetenciją naudoti politikos įgyvendinimui remti ir inovacinių produktų bei paslaugų patekimui į rinką spartinti;
                           
                        
                              1.5.
                           
                           
                              pajėgumų stiprinimo metrologijos srityje veiksmai įvairiais technologiniais lygais, siekiant sukurti subalansuotą ir integruotą metrologijos sistemą dalyvaujančiosiose valstybėse ir sudaryti joms galimybę plėtoti savo mokslinius ir techninius pajėgumus metrologijos srityje.
                           
                        
            
               
                  2.
               
               
                  EMPIR lėšomis gali būti remiami papildomi metrologijos mokslinių tyrimų rezultatų sklaidos ir panaudojimo veiksmai.
                  EMPIR lėšomis gali būti remiami kiti veiksmai, konkrečiai skirti metrologijos institutams, kurie neturi mokslinių pajėgumų arba turi ribotus mokslinius pajėgumus, kad jiems būtų padėta naudotis kitomis Europos Sąjungos, nacionalinėmis ar regioninėmis mokymo ir judumo, tarpvalstybinio bendradarbiavimo ar investicijų į metrologijos infrastruktūrą programomis.
               
            
               
                  3.
               
               
                  EMPIR lėšomis gali būti remiama organizuojama tinklų veikla, kuria propaguojama EMPIR programa ir didinamas jos poveikis.
               
            
               
                  4.
               
               
                  1 dalyje nurodytus netiesioginius veiksmus vykdo atitinkamos nacionalinės valdžios institucijos paskirti NMI ir SI. Tačiau EMPIR lėšomis skatinamas ir remiamas kitų subjektų dalyvavimas visuose EMPIR rengiamuose kvietimuose teikti pasiūlymus. Taikant tokį požiūrį, tikimasi, kad tiems subjektams bus skirta apie 15 % EMPIR biudžeto.
               
            
   
      III PRIEDAS
      
         EMPIR ĮGYVENDINIMAS IR VALDYMAS
      
      I.   EURAMET vaidmuo
      
      
               
                  1.
               
               
                  EURAMET atsako už EMPIR įgyvendinimą, laikantis 3 straipsnio. Ji valdo EMPIR skirtą Sąjungos finansinį įnašą ir yra atsakinga už metinio darbo plano parengimą ir įgyvendinimą, kvietimų teikti pasiūlymus organizavimą, pasiūlymų vertinimą ir reitingavimą, taip pat už visą kitą veiklą, susijusią su metiniu darbo planu. EURAMET yra atsakinga už dotacijų valdymą, įskaitant dotacijų susitarimų pasirašymą, Sąjungos finansinio įnašo ir išmokų atrinktų EMPIR projektų dalyviams gavimą, skirstymą ir stebėseną.
                  Sąjungos finansinio įnašo stebėsena apima kontrolės ir audito veiklą, ex ante ir (arba) ex post kontrolę, būtinas EURAMET užduotims, kurias jai pavedė Komisija, vykdyti. Tos veiklos tikslas – suteikti pagrįstą atliktų operacijų teisėtumo ir tvarkingumo patikinimą bei pagal dotacijų susitarimus deklaruotų sąnaudų tinkamumo finansuoti patikinimą.
               
            
               
                  2.
               
               
                  EURAMET gali pavesti tam tikras EMPIR įgyvendinimo administracines ir logistines užduotis dalyvaujančiosioms valstybėms.
               
            II.   EMPIR įgyvendinanti EURAMET organizacinė struktūra
      
      
               
                  1.
               
               
                  Generalinė asamblėja yra aukščiausia institucija visais EURAMET klausimais. EMPIR komitetas valdo programą laikydamasis EURAMET nustatytos tvarkos, kad EURAMET galėtų užtikrinti, kad vykdoma programa atitiktų jos tikslus.
                  EMPIR komitetą sudaro EURAMET narių iš dalyvaujančiųjų valstybių atstovai. Balsų skaičius apskaičiuojamas pagal nacionalinius įsipareigojimus, pritaikius kvadratinės šaknies taisyklę.
                  EMPIR komitetas visų pirma priima sprendimus dėl strateginių mokslinių tyrimų ir inovacijų darbotvarkės, kvietimų teikti paraiškas planavimo, vertinimo peržiūros procedūros, finansuotinų projektų atrankos pagal reitingavimo sąrašus ir finansuojamų projektų pažangos stebėsenos. Gavęs Komisijos patvirtinimą, jis tvirtina metinį darbo planą.
                  Komisija dalyvauja EMPIR komiteto posėdžiuose kaip stebėtoja. Tačiau prieš priimdamas metinį darbo planą, EMPIR komitetas privalo gauti Komisijos sutikimą. EMPIR komitetas Komisiją kviečia į savo posėdžius ir jai siunčia susijusius dokumentus. Komisija gali dalyvauti EMPIR komiteto diskusijose.
               
            
               
                  2.
               
               
                  EMPIR komiteto pirmininką ir jo pavaduotoją renka EMPIR komitetas. EMPIR komiteto pirmininkas yra vienas iš dviejų EURAMET pirmininko pavaduotojų. EMPIR komiteto pirmininkas atstovauja EURAMET su EMPIR susijusiais klausimais.
               
            
               
                  3.
               
               
                  Mokslinių tyrimų tarybą sudaro aukšto lygio pramonės, mokslinių tyrimų, akademinio pasaulio ir tarptautinių suinteresuotųjų organizacijų ekspertai. Ši taryba teikia nepriklausomas strategines konsultacijas dėl EMPIR metinio darbo plano. Mokslinių tyrimų tarybos narius skiria EURAMET generalinė asamblėja.
               
            
               
                  4.
               
               
                  EURAMET sekretoriatas, teikiantis EURAMET bendro pobūdžio administracinę paramą, tvarko EMPIR banko sąskaitas.
               
            
               
                  5.
               
               
                  EURAMET sekretoriate įsteigiamas Valdymo paramos skyrius, atsakingas už EMPIR įgyvendinimą ir einamąjį valdymą.